Kaukasia

Kaukasia (russisk Кавказ (Kavkaz), tyrkisk Kafkas) er landområdet mellom Svartehavet og Azovhavet i vest og Kaspihavet i øst, avgrenset av Kuma-Manytsjsenkningen i nord og grensen mot Iran i sør og Tyrkia i sørvest. Området omfatter deler av Russland og landene Aserbajdsjan, Georgia og Armenia., og dekker et areal på om lag 440 000 km² med ca. 33 millioner innbyggere (2013).

Kaukasia kan deles i to langs den 1100 km lange fjellkjeden Kaukasus. Den delen som ligger nord for vannskillet ligger på russisk side og kalles Ciskaukasia eller Nord-Kaukasia mens området på sørsiden består av selvstendige nasjoner og kalles Transkaukasia.

Kaukasia er et av de kulturelt, språklig og biologisk mest varierte områdene i verden.

Områder

Nord-Kaukasia
Nord-Kaukasia begynner ved Kuma-Manytsjsenkningen 20 mil sør for den russiske elva Don. Landskapet er stort sett sletteland og fortsetter om lag 30 mil sørover til vannskillet i fjellkjeden Store Kaukasus. Hele Nord-Kaukasia ligger innenfor Russlands grenser:

Republikken Adygia
Republikken Karatsjajevo-Tsjerkessia
Republikken Kabardino-Balkaria
Republikken Nord-Ossetia
Republikken Ingusjetia
Republikken Tsjetsjenia
Republikken Dagestan
Stavropol kraj 
Krasnodar kraj
Deler av Kalmykia- og Rostovregionen

Byer: Majkop, Tsjerkessk, Naltsjik, Vladikavkaz, Magas, Groznyj, Makhatsjkala, Stavropol, Krasnodar

Transkaukasia
Transkaukasia er sørskråningene av hovedfjellkjeden, det Armenske platå og lavlandene mellom disse to områdene. Landene i denne regionen, Aserbajdsjan, Georgia og Armenia ble uavhengige etter Sovjetunionens fall på begynnelsen av 1990-tallet.

Byer: Baku, Tbilisi, Jerevan

Historie

1774 – Russerne kommer – første militære forpost i Ossetia som de kontrollerer i 1806. For å få beskyttelse mot tyrkerne gikk Georgia med på å bli en del av tsarriket i 1799. Mesteparten av Aserbajdsjan var under russisk kontroll i 1807, og etter flere år med krig mot perserne ble grensene mot perserriket trukket opp der grensen mot dagens Iran går.
1817-64 – Kaukasuskrigene – russerne kjempet for kontroll over Kaukasia. Motstandslederen Shamyl dør i 1859, en halv million emigrerer til Lilleasia og Europa. 
1877-1878 – Russisk-tyrkiske krig 1877-1878
1917 – Den russiske revolusjonen – de kaukasiske statene benyttet sjansen mens Russland lå nede etter revolusjonen til å danne en uavhengig «Kaukasisk føderasjon» i september 1917, grunnet intern uenighet og krig mot Tyrkia ble føderasjonen oppløst i april 1918. Senere erobret Den røde armé regionen og et sovjetlignende system ble etablert.
1922 – de kaukasiske statene ble innlemmet i Sovjetunionen.
1942-1943 – Andre verdenskrig – stor tysk offensiv for å nå oljefeltene i Kaukasus, særlig Baku, tyskerne ble stoppet etter å ha nådd toppen av Elbrus,  vendepunkt i krigen da den tyske sjette armé ble knust i slaget om Stalingrad.
1991 – Sovjetunionen oppløses, nordkaukasia fulgte med Russland mens de transkaukasiske statene ble selvstendige nasjoner

Annet
Kaukasia er også opphavet for en rasebetegnelse på hvite europeere – «Caucasian».

Nordmenn i Kaukasia 
Knut Hamsun – reiste gjennom Kaukasia i 1899 og gav ut reiseskildringen «I Æventyrland» fra turen.
Fridtjof Nansen – gjorde en stor innsats for å hjelpe armenere under 1. verdenskrig
Thor Heyerdahl – Heyerdahl gjorde flere besøk til Aserbajdsjan mellom 1980 og 2000.
Statoil – har store interesser i oljeutvinning i Aserbajdsjan.

Referanser

Eksterne lenker 
 

 
Subregioner